## ‘Les Arts és Barroc’ obri la seua programació amb el director William Christie en la gira pel seu 80 aniversari

*** Acompanyat per la seua prestigiosa formació, Les Arts Florissants, proposa una autèntica festa barroca amb les millors veus de Le Jardin des Voix
* El programa inclou algunes de les obres més representatives de la seua carrera, amb pàgines de Händel i Rameau**

El Palau de les Arts Reina Sofia inaugura el seu cicle dedicat al Barroc i a la música antiga amb una de les llegendes vives del repertori, William Christie, que torna a la Sala Principal este dijous 6 de febrer a les 19:30 hores, dins de la seua gira internacional ‘Per molts anys, Bill!’, amb la qual el prestigiós artista celebra el seu 80 aniversari.

Per a això, el respectat clavecinista, director d’orquestra, musicòleg i professor ha preparat una autèntica festa per als amants de la música barroca, que inclou una selecció de les obres més representatives de la seua carrera, amb l’acompanyament del cor i orquestra de la seua prestigiosa formació Les Arts Florissants.

En ‘Per molts anys, Bill!’, Christie proposa fragments d’obres de Händel com *Ariodante* i *L’Allegro, il Penseroso ed il Moderato* o pàgines de *Les Indes Galantes* de Rameau, que interpretaran algunes de les millors veus que han passat per la seua reconeguda acadèmia de cant, Le Jardin des Voix: les sopranos Ana Maria Labin, Rachel Redmond i Emmanuelle de Negri, la *mezzosoprano* Lea Desandre, el tenor James Way i el baix Renato Dolcini.

La destresa de William Christie amb la batuta i la seua labor en el redescobriment del repertori barroc l’han convertit en un dels directors més reconeguts i sol·licitats de les últimes dècades. La seua formació, Les Arts Florissants, que ell mateix va fundar en 1979, és considerada *ensemble* de referència en la recuperació i interpretació de música barroca i clàssica amb instruments antics.

Des del seu aplaudit debut en Les Arts en 2019 amb *La finta giardinera*, de Mozart, les visites de William Christie amb Les Arts Florissants han rebut l’aplaudiment del públic valencià amb propostes com *Partenope*, de Händel, o *The Fairy Queen*, de Purcell.

Les Arts recorda que les entrades per al concert de William Christie del 6 de febrer es poden adquirir en els diferents canals de venda del teatre: taquilles, la línia de venda 961 975 900 i la web de [Les Arts](https://www.lesarts.com/).

Fecha: 02/02/2025